Geldwa buite Malelane opgeblaasFoto’s: SAPD Nagenoeg 10 rowers het Dinsdagoggend ŉ geldwa van die veiligheidsmaatskappy G4S naby Malelane in Mpumalanga opgeblaas. Volgens brig. Selvy Mohlala, polisiewoordvoerder, het die rowers met ŉ onbekende bedrag geld op die vlug geslaan. Mohlala het gesê personeel van G4S het kontantgeld by ŉ winkel in Schoemansdal opgelaai. “Hulle was op pad na Malelane, toe swaar gewapende, gemaskerde rowers op hulle losgebrand en hulle gedwing het om stil te hou.” Volgens Mohlala is die geldwa opgeblaas nadat die veiligheidswagte ontwapen is. “Die booswigte het daarna die kontantgeld in die voertuig gesteel en in ŉ Mazda CX7 en ŉ Ford Ranger gevlug.” Mohlala het gesê albei voertuie is later in ŉ suikerplantasie langs die pad gevind. Die Mazda is glo in Edenvale in Gauteng gesteel. “Die veiligheidswagte het ongedeerd van die voorval afgekom. Die polisie is op die spoor van die vermeende rowers,” het Mohlala gesê.